70.

udtrykker sin stærke fordømmelse af den delvise, ulovlige genåbning af Varosha-kvarteret i byen Famagusta, der undergraver den gensidige tillid og dermed udsigten til genoptagelse af de direkte forhandlinger om en samlet løsning på Cypern-spørgsmålet ved at forværre situationen på stedet, skabe øget splittelse og konsolidere den permanente deling af Cypern; advarer mod enhver ændring af status quo i Varosha i strid med FN's Sikkerhedsråds resolutioner; opfordrer indtrængende Tyrkiet til at omgøre denne beslutning og undgå enhver ensidig handling, der kan skabe yderligere spændinger på øen, i overensstemmelse med den nylige opfordring fra FN's Sikkerhedsråd; opfordrer Tyrkiet til at trække sine tropper ud af Cypern, overdrage Varosha-området til dets retmæssige indbyggere under FN's midlertidige administration i overensstemmelse med FN's Sikkerhedsråds resolution 550 (1984) og afholde sig fra handlinger, der søger at ændre øens demografiske balance gennem en politik med ulovlige bosættelser; gentager sin opfordring til Tyrkiet om at forpligte sig på og bidrage til en samlet løsning i overensstemmelse med de relevante resolutioner fra FN's Sikkerhedsråd, herunder om tilbagelevering af ejendom og bevarelse af religiøse steder; beklager, at de øverste tyrkiske myndigheder har bakket op om tostatsløsningen ud fra politiske og nationalistiske motiver, og opfordrer indtrængende den tyrkiske regering til konkret at forpligte sig på FN's generalsekretærs opfordring til at genoptage forhandlingerne; opfordrer indtrængende de berørte parter til at genoptage forhandlingerne om genforening af Cypern under FN's generalsekretærs auspicier så hurtigt som muligt og fra det punkt, de var kommet til, og bygge videre på de aftaler, der allerede blev indgået som led i Crans-Montana-processen i 2017; opfordrer EU og medlemsstaterne til at spille en mere aktiv rolle i at bringe disse forhandlinger til en vellykket afslutning; gentager sin støtte til en retfærdig, omfattende og holdbar løsning på grundlag af en føderation bestående af to zoner og to samfund med fælles juridisk personlighed på internationalt plan, fælles suverænitet og fælles statsborgerskab og med politisk ligestilling af de to befolkningsgrupper som defineret i de relevante resolutioner fra FN's Sikkerhedsråd, i overensstemmelse med folkeretten, EU-retten og på grundlag af respekt for de principper, som Unionen er bygget på; er fast overbevist om, at en bæredygtig konfliktløsning kun kan findes gennem dialog, diplomati og forhandlinger i en ånd af velvilje og i overensstemmelse med folkeretten; er ikke i tvivl om, at en holdbar løsning på Cypern-problemet vil være til gavn for alle lande i regionen; understreger behovet for, at EU-lovgivningen gennemføres på hele øen, når Cypern-problemet er løst; understreger desuden vigtigheden af at engagere de demokratiske kræfter i den tyrkisk-cypriotiske befolkningsgruppe; bifalder det vigtige arbejde, der udføres af topartskomitéen for forsvundne personer, som beskæftiger sig med både tyrkisk-cypriotiske og græsk-cypriotiske savnede personer, og gentager sin påskønnelse af, at der allerede i nogle år er blevet givet forbedret adgang til relevante steder, herunder militære områder; opfordrer Tyrkiet til at bistå komitéen for forsvundne personer ved at fremskaffe oplysninger fra sine militære arkiver; beklager Tyrkiets fortsatte afvisning af at overholde luftfartslovgivningen og etablere en kommunikationskanal mellem flyvekontrolcentrene i Tyrkiet og Republikken Cypern, hvilket medfører reelle sikkerhedsrisici og farer som påpeget af Det Europæiske Luftfartssikkerhedsagentur og International Federation of Air Line Pilots Associations; mener, at dette kunne være et område, hvor Tyrkiet kunne bevise sit engagement i tillidsskabende foranstaltninger, og opfordrer Tyrkiet til at samarbejde ved fuldt ud at gennemføre EU's luftfartslovgivning; minder om sin holdning som udtrykt i tidligere beslutninger om indførelse af et initiativ i Rådet for alle EU-medlemsstater til at standse udstedelsen af tilladelser til våbeneksport til Tyrkiet i overensstemmelse med Rådets fælles holdning 2008/944/CFSP;